TARYBOS REGLAMENTAS (EB) Nr. 172/2007
2007 m. vasario 16 d.
iš dalies keičiantis Europos Parlamento ir Tarybos reglamento (EB) Nr. 850/2004 dėl patvariųjų organinių teršalų V priedą
(Tekstas svarbus EEE)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 850/2004 dėl patvariųjų organinių teršalų (1), ypač į jo 7 straipsnio 5 dalies pirmą pastraipą, 7 straipsnio 6 dalį ir 14 straipsnio 3 dalį,
kadangi:
(1)
Komisija atliko su atliekomis susijusių Reglamento (EB) Nr. 850/2004 nuostatų įgyvendinimo tyrimą. Tuo tyrimu Reglamento (EB) Nr. 850/2004 V priedo 2 dalyje buvo nustatyta didžiausia leistina koncentracija. Viršijus šią koncentraciją, galėtų kilti pavojus žmogaus sveikatai ir aplinkai.
(2)
Leistina polichlorintų dibenzo-p-dioksinų ir dibenzofuranų (PCDF/PCDD) koncentracija išreiškiama toksinio ekvivalento koncentracija (TEQ), remiantis 1998 m. Pasaulio sveikatos organizacijos toksinio ekvivalentiškumo faktoriais (TEF). Apie dioksinų tipo polichlorintus bifenilus (PCB) turimų duomenų nepakanka tam, kad tuos junginius būtų galima įtraukti į TEQ.
(3)
Heksachlorcikloheksanas (HCH) yra įvairių izomerų techninio mišinio pavadinimas. Stengtis išsamiai juos ištirti nėra proporcinga. Tik alfa-, beta- ir gama-HCH yra toksikologiškai svarbūs. Todėl leistina koncentracija turėtų būti taikoma tik jiems. Dauguma standartinių analitinių mišinių, kuriuos galima įsigyti, naudojamų šios junginių klasės analizei atlikti, galima nustatyti tik šiuos izomerus.
(4)
Šiame reglamente numatytos priemonės yra tinkamiausios aukštam apsaugos lygiui užtikrinti.
(5)
Todėl Reglamentą (EB) Nr. 850/2004 reikėtų atitinkamai iš dalies pakeisti.
(6)
Pagal Reglamento (EB) Nr. 850/2004 17 straipsnio 1 dalį įsteigtas komitetas, su kuriuo buvo pasikonsultuota 2006 m. sausio 25 d., laikantis minėto reglamento 17 straipsnio 2 dalyje apibrėžtos tvarkos, nuomonės nepateikė,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 850/2004 V priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. vasario 16 d.